

ΕΛΛΗΝΙΚΗ ΔΗΜΟΚΡΑΤΙΑ

ΔΗΜΟΣ ΛΕΥΚΑΔΑΣ

ΝΟΜΟΣ ΛΕΥΚΑΔΑΣ

Λευκάδα, 03/10/2025

**ΔΕΛΤΙΟ ΤΥΠΟΥ**

Αγαπητή κυρία Έλενα Ακριτοπούλου,

Κυρίες και κύριοι Εκπρόσωποι του Ερευνητικού Κέντρου Διάσωσης και Περίθαλψης Κητωδών «ΑΡΙΩΝ»

Κύριε Πρόεδρε του Επιμελητηρίου Λευκάδας

Κυρίες και Κύριοι, καλημέρα σας,

**Σας καλωσορίζω στη Λευκάδα μας και σας εύχομαι καλή επιτυχία στο τρίτο (3ο) εκπαιδευτικό σας πρόγραμμα με τίτλο : «Marine Mammal Strandings Responders - Ionian Sea Network Project (MMSR)».**

**Το συγκεκριμένο εκπαιδευτικό πρόγραμμα γίνεται με την υποστήριξη του Δήμου Λευκάδας, ξεκινάει σήμερα και ολοκληρώνεται αύριο, Σάββατο 4 Οκτωβρίου 2025, εδώ στο Επιμελητήριο της Λευκάδας.**

**Πρόκειται, για ένα εκπαιδευτικό πρόγραμμα που αναφέρεται στη δημιουργία τοπικών ομάδων στελεχών Δικτύου Εκβρασμών, εδώ στη Λευκάδα και έχει ως σκοπό τη συλλογή, τη διάσωση και την περίθαλψη τραυματισμένων ή άρρωστων κητωδών που ξεβράζονται στις ακτές του Ιονίου Πελάγους.** **Πρόσθετα,** το πρόγραμμα αυτό, ερευνά όλα τα σχετικά με την υγεία των κητωδών και τους παράγοντες που επηρεάζουν τους πληθυσμούς τους και τέλος, ενημερώνει το κοινό για τη σημασία της προστασίας των κητωδών και του θαλάσσιου περιβάλλοντος.

**Ως μια γενική παρατήρηση, θα μου επιτρέψετε να πω** **ότι, η** **Πολιτεία είναι απαραίτητο** να σεβαστεί τον μοναδικό φυσικό πλούτο που φιλοξενεί και **να προστατεύσει αποτελεσματικά τους βιοτόπους των σπάνιων και ευάλωτων ειδών, όπως των κητωδών.**

**Έτσι, λοιπόν, το εθνικό σχέδιο δράσης για τα κοιτώδη και όλα τα σχέδια που εκκρεμούν, είναι απαραίτητο να εγκριθούν και η εφαρμογή τους** να υποστηριχθεί με τον απαραίτητο διοικητικό συντονισμό, πόρους και με την ανοιχτή και διαφανή συμβολή όλων των σχετικών και έμπειρων ερευνητικών και ακαδημαϊκών φορέων και οργανώσεων.

**Παράλληλα, πρέπει να δοθεί έμφαση στην ολοκληρωμένη και συνδυαστική επιστημονική έρευνα που αφορά την υγεία, ευζωία και προστασία εν γένει των κητωδών.** Επίσης, με την εκπαίδευση επιστημόνων και πολιτών να ενθαρρύνουμε τη συνεργασία μεταξύ όλων των εμπλεκόμενων φορέων. **Ταυτόχρονα,** **να κρατάμε ανοιχτό το δίαυλο επικοινωνίας με την κοινωνία, όπως σήμερα κάνουμε, εδώ στη Λευκάδα, με το εκπαιδευτικό αυτό πρόγραμμα.**

**Καταλήγοντας, θέλω να τονίσω ότι το πρόγραμμα αυτό, αποσκοπεί στην εκπαίδευση και επιχειρησιακή ετοιμότητα** **στελεχών,** **υπηρεσιακών φορέων, επιστημόνων, φοιτητών και πολιτών,** **που θα συγκροτήσουν τις κατά τόπους ΟΔΕΚ,** αποτελώντας έτσι τον πυρήνα του **«Δικτύου Διαχείρισης Εκβρασμών Κητωδών στο Ιόνιο Πέλαγος».** Η σύσταση και λειτουργία των ΟΔΕΚ βασίζεται στο ισχύον θεσμικό πλαίσιο **του Υπουργείου Περιβάλλοντος & Ενέργειας (ΥΠΕΝ – Υπουργείο Ενέργειας και Περιβάλλοντος), όπως αυτό ορίζεται στο ΦΕΚ 3376/Β’/19-5-2023 και στα Εθνικά Σχέδια Δράσης για τα Κητώδη (ΦΕΚ 73/Β’/17- 1-2025).** Κατά τη διάρκεια λοιπόν, αυτού του προγράμματος - σεμιναρίου, οι συμμετέχοντες θα λάβουν θεωρητική εκπαίδευση και πρακτική εξάσκηση από καταρτισμένους επιστήμονες (κτηνιάτρους, θαλάσσιους βιολόγους, εξειδικευμένους ερευνητές). Ακόμα, θα παρουσιαστεί αναλυτικά το νέο νομικό και επιστημονικό πλαίσιο, που διέπει τη διάσωση και περίθαλψη της θαλάσσιας άγριας πανίδας.

**Χαιρετίζω την έναρξη του διήμερου προγράμματος, σας εύχομαι καλή επιτυχία και ευελπιστώ ότι, η Λευκάδα θα αποκτήσει πλέον τη δική της Ομάδα Διαχείρισης Εκβρασμών Κητωδών!**

**Από τον Δήμο Λευκάδας**